DA Den Europæiske Unions Tidende CE 88/49

(2004/C 88 E/0052)

SKRIFTLIG FORESPØRGSEL E-1897/03

af Nelly Maes (Verts/ALE) til Kommissionen

(6. juni 2003)

Om: Fødevarebistand til Zimbabwe

I den beslutning, som Europa-Parlamentet vedtog den 13. februar 2003 (1) om menneskerettigheder i Zimbabwe, hedder det i punkt 5 således:

»fordømmer brugen af fødevarehjælp som politisk våben mod oppositionens tilhængere; opfordrer Zimbabwes regering til at sikre uddelingen af fødevarer til befolkningen uanset politisk tilhørsforhold og opfordrer det internationale samfund, herunder FN, til i højere grad at gribe ind i distributionen af fødevarer, yde beskyttelse til sikker og retfærdig uddeling af fødevarer til dem, der har behov herfor, og af samarbejde med Zimbabwes nabolande, som er konfronteret med flygtningeproblemer;«.

Der kommer hele tiden oplysninger om fødevarebistand fra Europa, der ikke når frem, som det var tilfældet så sent som sidste uge under en drøftelse i Strasbourg med den romersk-katolske ærkebiskop, Pius Ncube, fra Bulawayo (Zimbabwe).

Hvilke konkrete skridt har Kommissionen taget i denne anledning?

Svar afgivet på Kommissionens vegne af Poul Nielson

(15. juli 2003)

Kommissionens Samarbejdskontor EuropeAid (AIDCO) er ansvarligt for forvaltningen af budgettet for fødevarebistand til Zimbabwe. Som svar på anmodningerne fra FN om nødhjælp er der for 2002/2003 afsat i alt 63,8 mio. EUR fra Kommissionens fødevarebudget. Der kunne således indgås overenskomster med samarbejdspartnere (Verdensfødevareprogrammet (WFP) og EuronAid) om at levere og fordele over 30 000 tons fødevarer til målgrupper. Distributionen er og vil fortsat blive organiseret gennem WFP og ikke-statslige organisationer (ngo'er) og involverer ikke regeringen eller regeringsorganer. Hele denne fødevarehjælp er blevet ydet til landet siden begyndelsen af 2002 og forventes at være endelig fordelt i slutningen af juni 2003. Distributionsprocessen nåede højdepunkt i perioden fra februar 2003 til maj 2003, hvor mere end fem millioner modtog fødevarehjæp.

I samarbejde med sine partnere og FN fortsætter Kommissionen en nøje overvågning af distributions-processen og udvælgelsen af international støtte, hvilket gennemføres uden problemer. Det internationale samfund i Zimbabwe har aktivt undersøgt alle rapporterede tilfælde af politisering og alle rapporter om misbrug af fødevarehjælp. Ved udvælgelsen af målgrupper bliver de sårbare befolkningsgrupper identificeret i henhold til anerkendte kriterier og i samråd med lokalsamfundet. Kommissionens Kontor for Humanitær Bistand (ECHO) har ydet 5 mio. EUR til WFP præcist for at forbedre WFP's og dets partneres kombinerede kapacitet til at distribuere fødevarebistand på en fuldstændig transparent, gennemkontrolleret og veldokumenteret facon. Det glæder Kommissionen, at processen vedrørende udvælgelse, distribution og overvågning fortsættes for at sikre, at kun de mest trængende befolkningsgrupper modtager bistand. Endvidere har Kommissionen over for alle sine partnere i Zimbabwe insisteret på, at retningslinjerne for distribution af humanitær bistand, som er vedtaget af de fleste medlemsstater, efterleves strengt.

Via FN-kontoret tilstræber det internationale samfund, ikke alene i Zimbabwe men i hele det sydlige Afrika, at anvende en interventionistisk metode som tiltag mod den humanitære krise. Det erkendes generelt, at man takket være denne intervention har undgået en humanitær katastrofe i perioden efter juli 2002. FN's regionale konsoliderede appeller (CAP) for 2002/2003 er blevet støttet godt og har haft stor betydning. Inden længe vil der for perioden frem til juli 2004 blive fremsat en ny CAP. CAP for 2003/2004 er multisektorel og vil navnlig være rettet mod de mest sårbare samfundssektorer og de sektorer, der er ramt af HIV/AIDS-epidemien.

Indkøb og distribution af fødevarer vil igen spille en betydelig rolle i CAP for særlige målgrupper i Zimbabwe. Al fødevarehjælp til målgrupper i Zimbabwe vil igen ske gennem WFP og EuronAid og vil på distriktsniveau blive distribueret af internationale og lokale ngo'er. Regeringen eller regeringsorganer vil ikke tage del i distributionen af fødevarer under CAP.

(1) P5_TA (2003)0066.